Fredag meldte regeringen og sundhedsmyndighederne ud, at gæster på restauranter, barer og caféer skal bære mundbind - og være ude klokken 22.00. Og i lighed med Anette Graversern mente de øvrige cafegæster, som TV2 Nord mødte i Aalborg, at det var helt i orden, at myndighederne nu skærper linjen og indføre restriktioner. - Hvis det er det, der skal til for, at vi ikke bliver ved med at sprede smitte, så skal det nok gå, tænker jeg, lyder det fra Charlotte Graversen. De nye regler trådte i kraft lørdag, hvor restaurantejer Michael 'Miv' Pedersen stod klar i Aalborg til at tage imod frokostgæsterne iført mundbind. På restaurant Tabu i Aalborg centrum var både tjenere og køkkenpersonale lørdag formiddag i gang med at forberede mad og dække bord til dagens gæster. Alle med mundbind. Det første hold kom klokken 12.00 - samme tidspunkt, som de nye retningslinjer trådte i kraft. Og de nye restriktioner er også helt ok med med ejer af restauranten, Michael 'Miv' Pedersen. - Når det er de krav, der bliver stillet, så er det dem, vi må følge for både at passe på os selv og for vores gæster, så jeg tænker, det er et spørgsmål om tilvænning, siger Michael Miv Pedersen. Konkret betyder de nye krav, at gæsterne skal være ude af restauranten klokken 22, og der skal bæres mundbind, indtil man sidder ned. Og hos Tabu mener ejeren sagtens, det kan lade sig gøre. - Det er ikke et problem, det er spørgsmål om at få bookingerne til at gå op, og få folk ind en time tidligere end normalt, så kan vi stadig give kunderne en god oplevelse, siger Michael Miv Pedersen, som tilføjer, at han håber på en kompensationsordning fra regeringen, da det vil være en stor hjælp for restaurationsbranchen. - Det har været et hårdt år som restauratør, men vi finder nok en løsning, siger Michael Miv Pedersen. De nye restriktioner fra regeringen gælder frem til 4. oktober.

Referat:
Jeg synes, det er trist, at det er nødvendigt, men hvis det er det, myndighederne siger, så retter vi os efter det, siger cafegæst i Aalborg, Anette Graversen om de nye restriktioner, der blandt andet betyder, at man nu skal bære mundbind på restauranter og cafeer.